《观音画赞》
宋代·林之奇

稽首补陀闻思修，千手千眼普供应。
世人两手及两眼，眼见手捉各随心。
手一手眼无用处，即与骈拇枝指等。
菩萨照用一时行，应以千心为主宰。
相彼方寸湛然地，不容二念那复千。
我谓菩萨如水月，一水一月同照曜。
方员大小虽不同，举手见月等无二。
我今续此妙色相，以为正念皈依处。
於一身心起多想，而作千手千眼见。
普愿大员镜智中，知我此念无间断。
所求皆应如谷声，请无不从亦如是。

作者简介：（1112—1176）宋福州侯官人，字少颖，号拙斋，世称三山先生。高宗绍兴二十一年进士。累官校书郎。时朝廷欲令学者参用王安石《三经义》之说，之奇言此书为邪说。后由宗正丞提举闽舶，奉祠家居。吕祖谦曾从之学。卒谥文昭。有《尚书集解》、《拙斋集》、《观澜集》等。